גרנט האקט

ביוגרפיה

גרנט האקט נולד בסאות'פורט, גולד קוסט, קווינסלנד.

אלוף עולם ושיאן עולם (בריכת 25 מטר)

באליפות העולם (בריכת 25 מטר) שנערכה בגטבורג, שוודיה באפריל 1997 זכה האקט ב-3 מדליות, 2 זהב ו-1 ארד. מדליות זהב, במשחה ל-1500 מטר חופשי (14:39.54 דקות) ובמשחה שליחים 4x200 מטר לחופשי בשיא עולם חדש של 7:02.74 דקות. מדליית ארד, במשחה ל-400 מטר חופשי (3:43.83 דקות).
באליפות הפאן פסיפיק בשחייה שנערכה בפוקואוקה, יפן בשנת 1997 זכה האקט ב-3 מדליות זהב, במשחה ל-400 מטר חופשי בתוצאה של 3:47.27 דקות, במשחה ל-800 מטר חופשי בתוצאה של 7:50.30 דקות ובמשחה ל-1500 מטר חופשי בתוצאה של 15:13.25 דקות. נוסף לכך, הוא זכה במדליית כסף במשחה שליחים 4x200 מטר חופשי בתוצאה של 7:15.72 דקות.

1998

באליפות העולם בשחייה שנערכה בפרת', אוסטרליה בשנת 1998 זכה האקט בשתי מדליות זהב, במשחה ל-1500 מטר חופשי בתוצאה של 14:51.70 דקות, לפני אמיליאנו ברמבילה מאיטליה (15:00.59 דקות) ודניאל קובלסקי בן ארצו (15:03.94 דקות) ובמשחה ל-4x200 מטר חופשי בשיא תחרות חדש של 7:12.48 דקות, לפני הולנד (7:16.77 דקות) ובריטניה (7:17.33 דקות). נוסף לכך, הוא זכה במדליית כסף במשחה ל-400 מטר חופשי בתוצאה של 3:46.44 דקות, אחרי איאן ת'ורפ בן ארצו (3:46.29 דקות) ולפני פול פאלמר מבריטניה (3:48.02 דקות).

שיא עולם ראשון

את שיאו העולמי האישי הראשון קבע האקט ב-27 בספטמבר 1998 באליפות אוסטרליה (בריכת 25 מטר) שנערכה בפרת', במשחה ל-1500 מטר חופשי בתוצאה של 14:19.55 דקות.

1999

ב-23 במרץ 1999 באליפות אוסטרליה בשחייה שנערכה בבריזביין, במסגרת משחה שליחים 4x200 מטר חופשי, כשחיין ראשון, שבר האקט את שיא העולם הוותיק, משנת 1989, של ג'ורג'ו למברטי מאיטליה במשחה ל-200 מטר חופשי בתוצאה של 1:46.67 דקות, שיפור של שתי מאיות השנייה לשיא העולם הקודם (1:46.69 דקות).
באליפות העולם (בריכת 25 מטר), שנערכה בהונג קונג באפריל 1999 זכה האקט בשתי מדליות זהב, במשחה ל-400 מטר חופשי בשיא עולם חדש בתוצאה של 3:35.01 דקות ובמשחה ל-1500 מטר חופשי בתוצאה של 14:32.87 דקות.
באליפות הפאן פסיפיק בשחייה שנערכה בסידני, אוסטרליה באוגוסט 1999 זכה האקט ב-2 מדליות זהב, במשחה ל-1500 מטר חופשי בתוצאה של 14:45.60 דקות ובמשחה שליחים 4x200 מטר חופשי בשיא עולם חדש של 7:08.79 דקות. נוסף לכך, הוא זכה במדליית כסף במשחה ל-400 מטר חופשי בתוצאה של 3:46.02 דקות אחרי ת'ורפ שקבע שיא עולם חדש (3:41.83 דקות). המשחה החזק שלו ל-800 מטר חופשי כלל לא נערך באותה תחרות.

2000

באולימפיאדת סידני (2000) זכה האקט בשתי מדליות זהב, במשחה ל-1500 מטר חופשי בתוצאה של 14:48.33 דקות, לפני בן ארצו קירן פרקינס (14:53.59 דקות), שיאן העולם והאלוף האולימפי בשתי האולימפיאדות הקודמות (ברצלונה ואטלנטה) וכריס תומפסון מארצות הברית (14:56.81 דקות) ובמשחה ל-4x200 מטר חופשי בשיא עולם חדש של 7:07.05 דקות, לפני ארצות הברית (7:12.64 דקות) והולנד (7:12.70 דקות). נוסף לכך, הוא סיים במקום ה-7 במשחה ל-400 מטר חופשי בתוצאה של 3:48.22 דקות, המנצח ת'ורפ קבע שיא עולם חדש (3:40.59 דקות) ובמקום ה-8 במשחה ל-200 מטר חופשי בתוצאה של 1:49.46 דקות (בשלב חצי הגמר הוא היה רביעי לאחר ששחה את המשחה בזמן של 1:48.76 דקות) המנצח פיטר ואן דן הוחנבנד מהולנד קבע שיא עולם חדש (1:45.35 דקות).

2001

באליפות העולם בשחייה שנערכה בפוקואוקה, יפן בשנת 2001 זכה האקט בשתי מדליות זהב, במשחה ל-1500 מטר חופשי בשיא עולם חדש (החזיק 10 שנים) של 14:34.56 דקות, לפני גרהם סמית' מבריטניה (14:58.94 דקות) ואלכסיי פיליפטס  מרוסיה (15:01.43 דקות) ובמשחה ל-4x200 מטר חופשי בשיא עולם חדש (7:04.66 דקות), לפני איטליה (7:10.86 דקות) וארצות הברית (7:13.69 דקות). בשתי מדליות כסף, במשחה ל-800 מטר חופשי בתוצאה של 7:40.34 דקות, אחרי ת'ורפ שקבע שיא עולם חדש (7:39.16 דקות) ולפני סמית' (7:51.12 דקות) וכן במשחה ל-400 מטר חופשי בתוצאה של 3:41.51 דקות, אחרי ת'ורפ שקבע שיא עולם חדש 3:40.17 דקות, ולפני ברמבילה (3:45.11 דקות). 
באוגוסט 2001, שבוע לאחר אליפות העולם בשחייה, במסגרת אליפות אוסטרליה בשחייה (בריכת 25 מטר), שנערכה בפרת', קבע האקט שני שיאי עולם חדשים במשחה ל-800 מטר חופשי בתוצאה של 7:25.28 דקות ובמשחה ל-1500 מטר חופשי בתוצאה של 14:10.10 דקות.

2002

באליפות העולם (בריכת 25 מטר) שנערכה במוסקבה, רוסיה באפריל 2002 זכה האקט ב-3 מדליות זהב, במשחה ל-400 מטר חופשי (3:38.29 דקות), במשחה ל-1500 מטר חופשי (14:33.94 דקות) ובמשחה שליחים 4x200 מטר חופשי (7:00.36 דקות).
בתחרות "גראנד פרי" שנערכה בסידני (בריכת 25 מטר), ביולי 2002 קבע האקט שיא עולם חדש במשחה ל-400 מטר חופשי בתוצאה של 3:34.58 דקות.

2003

באליפות העולם בשחייה שנערכה בברצלונה, ספרד בשנת 2003 זכה האקט ב-5 מדליות, 3 מהן זהב. מדליות זהב, במשחה ל-800 מטר חופשי בתוצאה של 7:43.82 דקות, לפני לארסן ג'נסן מארצות הברית (7:48.09 דקות) ואיגור צ'רבינסקי מאוקראינה (7:53.15 דקות), במשחה ל-1500 מטר חופשי בתוצאה של 14:43.82 דקות, לפני צ'רבינסקי (15:01.04 דקות) ואריק ונדט מארצות הברית (15:01.28 דקות) ובמשחה שליחים 4x200 מטר חופשי בתוצאה של 7:08.58 דקות, לפני ארצות הברית (7:10.26 דקות) וגרמניה (7:14.02 דקות). מדליית כסף, במשחה ל-400 מטר חופשי בתוצאה של 3:45.17 דקות, אחרי ת'ורפ (3:42.58 דקות) ולפני דראגוס קומאן מרומניה (3:46.87 דקות) ומדליית ארד במשחה ל-200 מטר חופשי בתוצאה של 1:46.85 דקות, אחרי ת'ורפ (1:45.14 דקות) והוחנבאנד (1:46.43 דקות).

2004

באולימפיאדת אתונה (2004) זכה האקט ב-3 מדליות. מדליית זהב במשחה ל-1500 מטר חופשי לאחר שהגן על תוארו בשיא אולימפי חדש בתוצאה של 14:43.40 דקות, לפני ג'נסן מארצות הברית (14:45.29 דקות) ודייוויד דייוויס מבריטניה (14:45.95 דקות). שתי מדליות כסף במשחה ל-400 מטר חופשי בתוצאה של 3:43.36 דקות, אחרי ת'ורפ (3:43.10 דקות) ולפני קליט קלר מארצות הברית (3:44.11 דקות) ובמשחה שליחים 4x200 מטר חופשי בתוצאה של 7:07.46 דקות אחרי ארצות הברית 7:07.33 דקות ולפני איטליה (7:11.83 דקות. נוסף לכך, הוא סיים במקום ה-5 במשחה ל-200 מטר חופשי בתוצאה של 1:46.56 דקות, המנצח היה ת'ורפ שקבע שיא אולימפי חדש (1:44.71 דקות).

2005

באליפות העולם בשחייה שנערכה במונטריאול, קנדה בשנת 2005 זכה האקט ב-5 מדליות, 3 מהן זהב. מדליות זהב, במשחה ל-400 מטר חופשי בתוצאה של 3:42.91 דקות, לפני יורי פרילוקוב מרוסיה (3:44.44 דקות) ואוסאמה מלולי מתוניסיה (3:46.08 דקות), במשחה ל-800 מטר חופשי בשיא עולם חדש 7:38.65 דקות (נשבר ב-2009), לפני ג'נסן (7:45.63 דקות) ופרילוקוב (7:46.64 דקות) ובמשחה ל-1500 מטר חופשי בתוצאה של 14:42.58 דקות, לפני ג'נסן ( 14:47.58 דקות) ודייוויס (14:48.11 דקות). מדליית כסף במשחה ל-200 מטר חופשי בתוצאה של 1:46.14 דקות, אחרי מייקל פלפס מארצות הברית (1:45.20 דקות) ולפני ריק ניתלינג מדרום אפריקה (1:46.63 דקות) ומדליית ארד במשחה שליחים 4x200 מטר חופשי בתוצאה של 7:10.59 דקות, אחרי ארצות הברית (7:06.58 דקות) וקנדה (7:09.73 דקות).

2007

באליפות העולם בשחייה שנערכה במלבורן, אוסטרליה בשנת 2007 זכה האקט במדליית כסף אחת במשחה ל-400 מטר חופשי בתוצאה של 3:45.43 דקות, אחרי טיי וואן פארק מקוריאה הדרומית (3:44.30 דקות) ולפני פרילוקוב (3:45:47 דקות). נוסף לכך, הוא סיים במקום ה-6 במשחה ל-800 מטר חופשי בתוצאה של 7:55.39 דקות, כמנצח הוכתר פרזמיסלו סטאנצ'יק מפולין (7:47.91 דקות) לאחר שמלולי המנצח נפסל עקב אימרוץ ובמקום ה-7 במשחה ל-1500 מטר חופשי בתוצאה של 14:59.59 דקות, המנצח היה מאתס סורימוביץ' מפולין 14:45.94 דקות.

2008

באליפות ויקטוריה בשחייה (בריכת 25 מטר) שנערכה במלבורן, ביולי 2008 קבע האקט שיא עולם חדש במשחה ל-800 מטר חופשי בתוצאה של 7:23.42 דקות (שיא העולם הנוכחי). 
באולימפיאדת בייג'ינג (2008) זכה האקט בשתי מדליות. מדליית כסף במשחה ל-1500 מטר חופשי בתוצאה של 14:41.53 דקות ובכך לא הצליח לזכות פעם שלישית במשחה זה. המנצח במשחה זה היה מלולי (14:40.84 דקות) שחזר מהשהייה של 18 חודשים בשל אימרוץ ושלישי סיים ריאן קוקרן מקנדה (14:42.69 דקות). בשלב המוקדמות קבע האקט את הזמן המהיר בתחרות בשיא אולימפי חדש (14:38.92 דקות). שלב המוקדמות במשחה זה היה האיכותי ביותר בהיסטוריה של משחה זה ולא פחות מ-12 שחיינים שחו מתחת ל-15 דקות. מדליית ארד במשחה שליחים 4x200 מטר חופשי בתוצאה של 7:04.98 דקות אחרי ארצות הברית שקבעה שיא עולמי חדש (6:58.56 דקות) ורוסיה (7:03.70 דקות). נוסף לכך, הוא סיים במקום ה-6 במשחה ל-400 מטר חופשי בתוצאה של 3:43.84 דקות, המנצח היה טיי וואן (3:41.86 דקות).
בתום המשחקים הודיע האקט על פרישתו משחייה תחרותית.

2015, חזרה לתחרויות

לאחר פרישה של 6 שנים וחצי השתתף האקט במבחנים האוסטרליים לאליפות העולם וסיים במקום רביעי במשחה ל-200 מטר חופשי והבטיח את השתתפותו במשחה שליחים 4x200 מטר חופשי. באליפות עצמה שנערכה בקאזאן, רוסיה הוא זכה במדליית ארד במשחה השליחים לאחר ששחה בשלב המוקדמות.

חייו האישיים

באפריל 2007 נישא האקט לזמרת האוסטרלית קנדיס אלי ובספטמבר 2009 נולדו להם תאומים בן ובת. ב-2013 הם התגרשו. 
בפברואר 2017 דווח כי האקט סובל מהתמכרויות שונות וכעת מטופל בהתמכרות למשככי כאב. לאחר שאביו לא הצליח להשתלט עליו, הזמין האב משטרה וזו עצרה אותו.